CELEX: 32016R0842
Language: ro
Date: 2016-05-27 00:00:00
Title: Regulamentul de punere în aplicare (UE) 2016/842 al Comisiei din 27 mai 2016 de modificare a Regulamentului (CE) nr. 167/2008 în ceea ce privește numele titularului autorizației și denumirea comercială a unui coccidiostatic (Text cu relevanță pentru SEE)

28.5.2016   
            
            
               RO
            
            
               Jurnalul Oficial al Uniunii Europene
            
            
               L 141/47
            
         REGULAMENTUL DE PUNERE ÎN APLICARE (UE) 2016/842 AL COMISIEI
   din 27 mai 2016
   de modificare a Regulamentului (CE) nr. 167/2008 în ceea ce privește numele titularului autorizației și denumirea comercială a unui coccidiostatic
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (3),
   întrucât:
   
               (1)
            
            
               Societatea KRKA d.d. a depus o cerere în conformitate cu articolul 13 alineatul (3) din Regulamentul (CE) nr. 1831/2003, în care propune modificarea numelui titularului autorizației acordate prin Regulamentul (CE) nr. 167/2008 al Comisiei (2) privind autorizarea unui coccidiostatic (Kokcisan 120G).
            
         
               (2)
            
            
               Solicitantul afirmă că, începând cu data de 5 februarie 2016, a transferat drepturile de comercializare a aditivului furajer Kokcisan 120G către Huvepharma EOOD. În plus, Huvepharma EOOD, noul proprietar al drepturilor de comercializare a aditivului furajer, solicită schimbarea denumirii comerciale a acestuia din urmă. Solicitantul a prezentat date relevante în sprijinul cererii sale.
            
         
               (3)
            
            
               Modificările propuse ale condițiilor autorizației sunt de natură pur administrativă și nu implică necesitatea unei noi evaluări a aditivului în cauză. Autoritatea Europeană pentru Siguranța Alimentară a fost informată cu privire la cerere.
            
         
               (4)
            
            
               Pentru a permite ca acest aditiv pentru hrana animalelor să fie comercializat cu numele de Huvepharma EOOD și sub noua denumire comercială, este necesar să se modifice condițiile de autorizare.
            
         
               (5)
            
            
               Regulamentul (CE) nr. 167/2008 ar trebui, prin urmare, modificat în consecință.
            
         
               (6)
            
            
               Deoarece niciun motiv de siguranță nu impune aplicarea imediată a modificărilor aduse prin prezentul regulament Regulamentului (CE) nr. 167/2008, este oportun să se prevadă o perioadă de tranziție pe parcursul căreia stocurile existente de aditivi, de preamestecuri și de hrană combinată pentru animale care conțin aditivul să poată fi epuizate.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 167/2008 al Comisiei se modifică după cum urmează:
   
               1.
            
            
               în a doua coloană, cuvintele „KRKA, d.d. Novo mesto, Slovenia” se înlocuiesc cu „Huvepharma EOOD, Bulgaria”;
            
         
               2.
            
            
               în a treia coloană, cuvântul „Kokcisan 120G” se înlocuiește cu „Huvesal 120 G”.
            
         Articolul 2
   Stocurile existente de aditivi, de preamestecuri și de hrană combinată pentru animale care conțin aditivul respectiv și care sunt în conformitate cu dispozițiile aplicabile înainte de data intrării în vigoare a prezentului regulament pot continua să fie introduse pe piață și pot fi utilizate până la epuizare.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 mai 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 268, 18.10.2003, p. 29.
   
      (2)  Regulamentul (CE) nr. 167/2008 al Comisiei din 22 februarie 2008 privind o nouă autorizare pe o perioadă de zece ani a unui coccidiostatic ca aditiv în hrana animalelor (JO L 50, 23.2.2008, p. 14).